CELEX: 52015PC0009
Language: ro
Date: 2015-01-21
Title: Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/011 BE/Saint-Gobain Sekurit din partea Belgiei)

|
			
		
		
		52015PC0009
		
			Propunere de DECIZIE A PARLAMENTULUI EUROPEAN ŞI A CONSILIULUI privind mobilizarea Fondului european de ajustare la globalizare, în conformitate cu punctul 13 din Acordul interinstituțional din 2 decembrie 2013 între Parlamentul European, Consiliu și Comisie privind disciplina bugetară, cooperarea în chestiuni bugetare și buna gestiune financiară (cererea EGF/2013/011 BE/Saint-Gobain Sekurit din partea Belgiei) /* COM/2015/09 final - 2014/ () */
			
				
		
		
			
			   	EXPUNERE DE
MOTIVE
CONTEXTUL PROPUNERII
1.           Normele aplicabile
contribuțiilor din FEG pentru cererile prezentate până la 31
decembrie 2013 sunt prevăzute în Regulamentul (CE) nr. 1927/2006 al
Parlamentului European și al Consiliului din 20 decembrie 2006 privind
crearea Fondului european de ajustare la globalizare („Regulamentul privind
FEG”)[1].
2.           La 19 decembrie 2013, Belgia
a depus cererea EGF/2013/011 BE/Saint-Gobain Sekurit pentru o contribuție
financiară din partea FEG, în urma disponibilizărilor legate de
închiderea uzinei de producție Saint-Gobain Sekurit Benelux SA („SGS
Benelux”) situate la Auvelais, în apropiere de Sambreville. Cererea a fost
completată cu informații suplimentare până la 4 iulie 2014.
3.           După analizarea acestei
cereri, Comisia a concluzionat, în conformitate cu dispozițiile aplicabile
ale Regulamentului privind FEG, că sunt îndeplinite condițiile pentru
acordarea unei contribuții financiare din partea FEG.
REZUMATUL CERERII
 Cererea FEG: || EGF/2013/011 BE/Saint-Gobain Sekurit 
 Statul membru: || Belgia 
 Data depunerii cererii: || 19.12.2013 
 Criteriu de intervenție: || Articolul 2 litera (c) din Regulamentul privind FEG 
 Întreprinderea principală: || Saint-Gobain Sekurit Benelux SA 
 Numărul de furnizori și producători din aval: || 0 
 Perioada de referință: || 31.8.2013-31.12.2013 
 Data la care au început serviciile personalizate pentru lucrătorii vizați: || 31.8.2013 
 Numărul de disponibilizări în perioada de referință: || 250 
 Numărul de disponibilizări înainte și după perioada de referință: || 7 
 Numărul total de disponibilizări: || 257 
 Numărul de persoane care ar urma să beneficieze de măsurile în cauză: || 257 
 Buget pentru servicii personalizate: || 2 578 379 EUR 
 Buget pentru implementarea FEG: || 101 478 EUR (3,8 % din bugetul total) 
 Buget total: || 2 679 856 EUR 
 Contribuția financiară solicitată din partea FEG: || 1 339 928 EUR (50 % din bugetul total) 
ANALIZA CERERII
Legătura dintre
disponibilizări și modificările structurale majore ale
comerțului mondial ca urmare a globalizării
4.           Pentru a stabili
legătura dintre disponibilizări și modificările majore
apărute în structura comerțului mondial ca urmare a
globalizării, autoritățile belgiene susțin că sectorul
de fabricare a sticlei securit pentru industria de autovehicule, în care
își desfășoară activitatea Saint-Gobain Sekurit (SGS)
Benelux, a fost supus unor perturbări economice grave ca rezultat al mai
multor factori, cum ar fi scăderea producției de sticlă securit
pentru autovehicule în UE, creșterea cotelor de piață ale
concurenților din țările din afara UE și creșterea
importurilor de aceste produse în UE.
5.           SGS Benelux era un
producător de echipamente originale de sticlă securit pentru
autovehicule (parbrize, ferestre laterale etc.) care aproviziona diverși
producători de autovehicule, ceea ce implică faptul că activitățile
sale erau strâns legate de tendințele de producție din industria
auto. Conform datelor la care fac referire autoritățile belgiene[2], în perioada 2007-2012
producția de autoturisme la nivelul UE-27 a scăzut de la 21,9
milioane de unități la 19,5 milioane de unități
(− 11,3 %; creștere anuală de − 2,4 %[3]), în timp ce, în restul
lumii, aceasta a crescut de la 47,5 milioane de unități la 60,6
milioane de unități (+ 27,6 %; creștere anuală de
+ 5,0 %). Această reducere a nivelului de producție a autoturismelor
în UE, care este legată de scăderea generală a cererii
consumatorilor din UE ca o consecință a crizei economice, a dus, prin
urmare, la o reducere generală a cererii de echipamente auto în UE, care
i-a afectat puternic pe furnizorii de astfel de echipamente. În cazul SGS
Benelux, de exemplu, în cursul perioadei care a precedat disponibilizările
(2011/2012), Ford, Volvo și BMW, care erau principalii clienți
direcți ai SGS Benelux, au înregistrat scăderi ale vânzărilor de
12 %, 10 % și, respectiv, 2 %[4]. 
6.           Această reducere a
nivelului producției a condus la o deteriorare a poziției
concurențiale a producătorilor europeni de sticlă securit pentru
autovehicule. Conform datelor furnizate de autoritățile belgiene[5], între 2007 și
2013, cota de piață a Saint-Gobain Sekurit a scăzut cu 5 puncte
procentuale, în timp ce cota de piață agregată a principalilor
producători de sticlă pentru autovehicule situați în
țări terțe, cum ar fi Trakya Cam (Turcia)[6] și Fuyao (China),
a crescut de la aproximativ 6 % până la puțin peste 10 %,
în principal ca urmare a unei creșteri a importurilor de sticlă
securit pentru autovehicule în UE.
7.           Efectele acestor
modificări ale structurii schimburilor comerciale au fost amplificate de
alți factori precum costurile de producție ridicate (în special
costurile forței de muncă), capacitatea excedentară
datorată scăderii nivelurilor de producție și nivelurile
scăzute ale investițiilor productive. Un alt factor indicat de
autoritățile belgiene este tendința generală a
producătorilor și a furnizorilor din industria autovehiculelor de
a-și transfera producția din cadrul UE, din Europa de Vest (în
special, Franța, Belgia și Spania) în Europa de Est. De exemplu, în
interiorul UE, proporția autoturismelor produse în Europa de Est a crescut
de la 15 % în 2000 la 34 % în 2012. În cazul Saint-Gobain Sekurit,
aceasta a permis altor entități decât SGS Benelux să își
mențină sau să își dezvolte activitățile
(datorită costurilor unitare mai mici ale forței de muncă sau
proximității geografice mai mari față de clienți).
8.           În consecință,
conform datelor furnizate de autoritățile belgiene[7], între 2007 și
2012, SGS Benelux a înregistrat o pierdere din exploatare de 20,46 milioane
EUR, în timp ce, în aceeași perioadă, celelalte întreprinderi din
cadrul Saint-Gobain Sekurit din UE erau încă în măsură să
înregistreze profituri din exploatare. Prin urmare, este evident că
activitățile SGS au fost afectate de aceste schimbări ale
structurii comerțului (reducerea producției în UE, pierderea cotei de
piață și creșterea importurilor, deplasarea producției
către Europa de Est), care au condus la o concentrare a
activităților SGS în entitățile mai rentabile, având ca
rezultat concedieri în cadrul SGS Benelux.
9.           De la crearea FEG în 2007, nu
au existat alte cereri de mobilizare a FEG referitoare în mod specific la
sectorul sticlei pentru autovehicule[8],
dar au existat o serie de cereri referitoare la producători de
autovehicule sau la furnizori de echipamente auto[9].
Numărul de disponibilizări
și respectarea criteriilor de la articolul 2 litera (c)
10.         Cererea se bazează pe
criteriile de intervenție menționate la articolul 2 litera (c) din
Regulamentul privind FEG, în conformitate cu care, în circumstanțe
excepționale, o cerere poate fi considerată admisibilă chiar dacă
nu sunt îndeplinite criteriile de intervenție prevăzute la articolul
2 litera (a) sau (b) din Regulamentul privind FEG, cu condiția ca
disponibilizările să aibă un impact major asupra ocupării
forței de muncă și asupra economiei locale.
11.         Cererea se referă la 250
de concedieri efectuate la SGS Benelux într-o perioadă de patru luni, de
la 31 august 2013 la 31 decembrie 2013, și la 7 concedieri efectuate la
SGS Benelux înainte de 31 august 2014, care sunt legate de aceeași
procedură de concediere colectivă. Acest număr total de 257 de
disponibilizări a fost calculat de la data preavizului individual dat de
angajator cu privire la concediere sau la încetarea contractului de muncă
al lucrătorului, în conformitate cu articolul 2 al doilea paragraf prima
liniuță din Regulamentul privind FEG („metoda nr. 1”). Alți
patru lucrători vor fi concediați într-o etapă ulterioară
și nu sunt incluși în această cerere.
12.         Prin urmare, cererea
corespunde parțial criteriilor de intervenție prevăzute la
articolul 2 litera (a) din Regulamentul (CE) nr. 1927/2006, deoarece se
referă la disponibilizări efectuate în cursul unei perioade de patru
luni în cadrul unei societăți dintr-un stat membru, dar derogă
de la aceste criterii în ceea ce privește numărul minim de
disponibilizări efectuate în cursul perioadei de referință,
întrucât este vorba de mai puțin de 500 de disponibilizări.
13.         Autoritățile
belgiene susțin că sunt aplicabile circumstanțe
excepționale, deoarece, deși numărul concedierilor este sub
pragul de 500, se estimează că efectele acestora vor fi
semnificative. În plus, s-a anunțat că o altă întreprindere
aparținând grupului Saint-Gobain, Saint-Gobain Glass Benelux, își va
înceta activitățile de producție în cadrul uzinei sale din
Auvelais, în septembrie 2014. În total, numărul de concedieri directe
preconizate a fi cauzate de închiderea SGS Benelux și Saint-Gobain Glass
Benelux este foarte ridicat (aproximativ 260 de concedieri la SGS Benelux
și aproximativ 300 de concedieri la Saint-Gobain Glass Benelux). Conform
autorităților belgiene, aceste disponibilizări vor avea un
impact puternic asupra ocupării forței de muncă și asupra
economiei locale.
14.         În ceea ce privește
sectorul sticlei, în 2011 au fost deja efectuate 171 de concedieri la AGC
Automotive, un producător de sticlă pentru autovehicule situat în
Fleurus, lângă Charleroi. În februarie 2014, grupul AGC și-a
anunțat intenția de a închide fabrica de sticlă
fotovoltaică situată în Roux, lângă Charleroi, ceea ce ar putea
conduce la pierderea a aproximativ 190 de locuri de muncă. La o scară
mai largă, între 2011 și 2013, alte șase societăți din
industria producătoare au efectuat concedieri colective în regiunea Namur
(290 de locuri de muncă pierdute) și șapte societăți
din industria producătoare au efectuat concedieri colective în regiunea
Charleroi (aproximativ 1 400 de locuri de muncă pierdute). Având în
vedere situația socioeconomică din zona respectivă și din
zonele învecinate (Charleroi, Namur), lucrătorii concediați de SGS
Benelux au posibilități limitate de angajare în aceste zone, deoarece
pot fi în concurență cu mulți alți lucrători având
calificări și experiență similare pentru un număr
limitat de locuri de muncă în sectorul sticlei.
15.         O mare parte din
unitățile de producție a sticlei din Belgia se află în Valonia
(44 din 122 de unități), unde sunt concentrați și cea mai
mare parte a lucrătorilor din acest sector (58 %). Acest lucru poate
fi explicat prin faptul că regiunea valonă are o puternică
tradiție istorică de fabricare a sticlei. Majoritatea întreprinderilor
din acest sector sunt întreprinderi relativ mari (peste 40 % dintre ele au
mai mult de 50 de lucrători). Între 2007 și 2012, numărul de
locuri de muncă din sectorul sticlei din provinciile Hainaut și Namur
a scăzut de la aproximativ 3 940 la 3 170 (− 19 %), cea
mai mare parte a locurilor de muncă pierdute fiind la liniile de
producție. În cursul anului 2013, FOREM a înregistrat 301 posturi vacante
în sectorul fabricării de alte produse minerale nemetalice în provinciile
Hainaut și Namur, dintre care, în mod concret, 96 de locuri de muncă
vacante în sectorul sticlei (reprezentând 0,25 % din totalul posturilor
vacante și 1,62 % din posturile vacante din industria
prelucrătoare). Aceste posturi vacante nu vizau însă numai ocupații
specifice sectorului sticlei (de exemplu, operator la fabricarea sticlei), ci
și ocupații generale (vânzări, administrare, întreținere
etc.). Nouă din zece posturi vacante erau pe bază de contracte
temporare.
Explicația caracterului
neprevăzut al disponibilizărilor în cauză
16.         Autoritățile
belgiene susțin că decizia de concediere a lucrătorilor de la
SGS Benelux nu putea fi anticipată. Pentru a se adapta la schimbările
de pe piață, grupul Saint-Gobain a instituit o serie de strategii
care vizau creșterea competitivității și a profitabilității,
ceea ce a dus la diferite reorganizări, cum ar fi o reorientare a
producției la uzina din Auvelais a SGS Benelux. Producția de
sticlă călită (geamuri laterale) a fost transferată
către alte uzine și SGS Benelux a păstrat numai producția
de sticlă stratificată (parbrize). În plus, în 2009-2010, după
renunțarea la producția de sticlă călită, a fost pus
în aplicare un plan de restructurare care includea investiții în
productivitate și suprimarea a 100 de locuri de muncă. Aceste
reorganizări au permis întreprinderii să își reducă
costurile, dar SGS Benelux avea în continuare cele mai ridicate costuri unitare
ale forței de muncă din cadrul grupului.
17.         Alți factori, cum ar fi
tendința continuă a producătorilor de autovehicule de a-și
transfera producția în Europa de Est și închiderea uzinei Ford Genk
în octombrie 2012[10],
au deteriorat și mai mult competitivitatea SGS Benelux în raport cu alte
uzine din cadrul grupului Saint-Gobain. Ca urmare, în iunie 2013, conducerea
generală a grupului Saint-Gobain și-a anunțat intenția de a
închide uzina SGS Benelux din Auvelais și de a transfera producția
către alte uzine ale întreprinderii Saint-Gobain Sekurit din UE.
Identificarea lucrătorilor
vizați
18.         Autoritățile
belgiene estimează că toți cei 257 de lucrători
disponibilizați înaintea și în cursul perioadei de
referință vor beneficia de măsurile cofinanțate de FEG.
19.         Defalcarea lucrătorilor
vizați în funcție de sex, naționalitate și grupă de
vârstă este următoarea:
 Categorie || Numărul de lucrători vizați 
 Sex: || Bărbați: || 254 
   || Femei: || 3 
 Naționalitate: || Resortisanți ai UE: || 250 
   || Resortisanți ai unor țări terțe: || 7 
 Grupa de vârstă: || 15-24 de ani: || 5 
   || 25-54 de ani: || 236 
   || 55-64 de ani: || 16 
   || Peste 65 de ani: || 0 
20.         Șase dintre
lucrătorii vizați au o problemă de sănătate de
lungă durată sau un handicap.
21.         Defalcarea lucrătorilor
vizați în funcție de categoria profesională[11] este următoarea:
 Grupă majoră ISCO-08 || Numărul de lucrători vizați 
 1 Cadre de conducere || 14 
 2 Specialiști în diverse domenii de activitate || 6 
 3 Tehnicieni și alți specialiști din domeniul tehnic || 27 
 4 Funcționari administrativi || 7 
 5 Lucrători în domeniul serviciilor || 2 
 7 Muncitori calificați și asimilați || 34 
 8 Operatori la instalații și mașini; asamblori de mașini și echipamente || 154 
 9 Muncitori necalificați || 13 
22.         În conformitate cu articolul 7
din Regulamentul privind FEG, autoritățile belgiene au confirmat
că vor fi respectate principiul egalității de tratament și
principiul nediscriminării în ceea ce privește accesul la măsurile
propuse și implementarea lor.
Descrierea teritoriului vizat, a
autorităților sale și a părților interesate
23.         Disponibilizările
afectează în principal zona Basse-Sambre, în jurul orașului
Sambreville din provincia Namur, în regiunea valonă. Situația
socioeconomică din zona Basse-Sambre este influențată în mare
măsură de zonele urbane învecinate Charleroi și Namur.
24.         În zona Namur,
localitățile situate în valea râului Sambre și a râului Meuse
sunt, în general, printre cele cu cei mai slabi indicatori socioeconomici. În zona
Namur există în jur de 118 800 de locuri de muncă salarizate[12]. Ponderea muncitorilor
este mai mică decât media pentru regiunea valonă, în timp ce ponderea
angajaților care lucrează în birouri și a funcționarilor
publici este mai mare. În ceea ce privește numărul de locuri de
muncă, principalele sectoare economice sunt administrația
publică și apărarea (17 % din locurile de muncă),
educația (13 %), sănătatea și serviciile sociale
(7 %) și comerțul cu amănuntul (7 %).
25.         În zona Charleroi există
în jur de 131 000 de locuri de muncă salarizate. În 2013, între
23 % și 24 % dintre persoanele aflate în căutarea unui loc
de muncă înregistrate la direcțiile regionale Charleroi și Namur
(FOREM) aveau sub 25 de ani, aproximativ 23 % aveau peste 50 de ani,
aproximativ 35 % - 40 % erau șomeri de mai mult de doi ani
și aproximativ 45 % - 50 % nu erau absolvenți de
învățământ secundar superior[13].
Șomajul structural este relativ stabil, deoarece depinde de
competențe care sunt dificil de obținut fără a fi integrat
pe piața muncii. Rata șomajului este, prin urmare, concentrată
în rândul persoanelor slab calificate și al persoanelor cu vârste de sub
25 ani sau de peste 50 de ani. Există un număr tot mai mare de
persoane aflate în căutarea unui loc de muncă cu vârste de peste 50
de ani. Șomajul ciclic este în creștere începând din 2009, ca urmare
a crizei.
26.         Măsurile sunt puse în
aplicare de FOREM (serviciul public de ocupare a forței de muncă
și de formare profesională din regiunea Valonia) prin intermediul
unei unități de reconversie profesională (cellule de
reconversion) special înființate în vederea îndeplinirii
obligațiilor legale aferente procedurii de concediere colectivă[14]. Unitatea de
reconversie profesională pentru SGS Benelux este gestionată de un
comitet care reunește reprezentanți ai serviciilor publice valone
responsabile de ocuparea forței de muncă, formare profesională
și afaceri economice, reprezentanți ai FOREM, ai sindicatelor și
ai organizațiilor sectoriale de formare profesională. Unele dintre
aceste măsuri sunt puse în aplicare de SGS Benelux prin intermediul unei
echipe formate din personal intern responsabil de resursele umane care a fost
special creată pentru a oferi servicii de sprijin lucrătorilor
concediați („Saint-Gobain Développement” – SGD).
27.         Pe lângă FOREM și
SGD, printre celelalte organizații implicate în coordonarea și
aplicarea generală a măsurilor se numără:
–              
guvernul valon (ministrul-președinte al
regiunii Valonia responsabil cu coordonarea fondurilor structurale, ministrul
ocupării forței de muncă și formării profesionale,
ministrul economiei);
–              
sindicatele (FGTB, CSC);
–              
centrele sectoriale de formare profesională
și tehnologică active în regiunea valonă (centres de
compétences)[15];

–              
Agenția Fondului social european (FSE) din
Belgia francofonă.
Impactul preconizat al
disponibilizărilor asupra ocupării forței de muncă la nivel
local, regional sau național
28.         Închiderea SGS Benelux va duce
la pierderea a 261 de locuri de muncă directe, dintre care 218 locuri de
muncă la linia de producție (statut de muncitor). Dintre
aceste locuri de muncă pierdute, 257 sunt incluse în cerere, deoarece
celelalte patru concedieri vor avea loc într-o etapă ulterioară. Se preconizează
că disponibilizările de la SGS Benelux vor conduce la pierderea unei
proporții semnificative a forței de muncă ocupate din zona
Basse-Sambre. Așa cum s-a indicat mai sus, zona Basse-Sambre, situată
în provincia Namur, dar care este legată și de piețele muncii
din sudul provinciei Hainaut (Charleroi), se caracterizează printr-un
nivel relativ ridicat al șomajului structural, cu un procent relativ
ridicat al șomajului pe termen lung și cu un nivel scăzut al
calificărilor și competențelor. Disponibilizările de la SGS
Benelux au loc așadar într-un context socioeconomic local dificil, având în
vedere că au existat mai multe restructurări ale întreprinderilor din
provincia Namur în ultimii ani, în special în sectorul sticlei. Ca și în
restul Valoniei, cea mai mare parte a întreprinderilor sunt IMM-uri
(aproximativ 80 % dintre unitățile din zonă au mai
puțin de 10 lucrători). Cu toate acestea, întreprinderile mijlocii
și întreprinderile mari reprezintă cea mai mare parte a locurilor de
muncă. Unitățile cu mai mult de 100 de lucrători, precum
SGS Benelux, reprezintă numai 1,9 % din unitățile din zonă,
dar cuprind aproximativ 42 % din locurile de muncă.
Disponibilizările de la SGS Benelux vizează în principal
lucrători din cadrul liniilor de producție (83 % din personalul
în cauză are statut de muncitor), în timp ce, așa cum s-a
arătat mai sus, principalele sectoare în termeni de număr de locuri
de muncă din regiunea Namur sunt cele care oferă cu precădere
locuri de muncă cu statutul de funcționar (de exemplu,
sectoarele serviciilor publice). În acest context, pentru a găsi un
nou loc de muncă în zonă, lucrătorii SGS Benelux vor fi
nevoiți să se recalifice pentru alte ocupații și/sau alte
sectoare.
Servicii personalizate care vor fi
finanțate și defalcarea costurilor estimate
29.         Numai unele dintre
măsurile care fac parte din acțiunile puse în aplicare de
autoritățile belgiene în sprijinul lucrătorilor
disponibilizați de SGS Benelux vor fi cofinanțate de FEG.
Măsurile obligatorii conform procedurilor de concediere colectivă din
Belgia și care se desfășoară în contextul
activităților standard ale unității de reconversie (de
exemplu, asistență pentru plasarea personalului disponibilizat,
formare profesională, sprijin pentru căutarea unui loc de muncă,
orientare profesională etc.)[16]
și măsurile suplimentare care sunt finanțate prin alte mijloace
decât FEG nu sunt, prin urmare, incluse în cererea FEG. Setul global de
măsuri (măsuri obligatorii, măsuri suplimentare, măsuri
FEG) este gestionat de FOREM.
30.         Serviciile personalizate
oferite lucrătorilor disponibilizați și care urmează a fi
cofinanțate de FEG constau în următoarele măsuri (grupate în
funcție de categorie)[17]:
(1)         
Asistență individuală pentru
căutarea unui loc de muncă, servicii de gestionare a dosarelor
și servicii generale de informare:
–              
Reconversie (sprijin / orientare / integrare): acest set de servicii se bazează pe activitățile
standard desfășurate de unitățile de reconversie.
Serviciile vor fi furnizate de o echipă formată din personal FOREM
(manager de proiect, consilieri specializați) în parteneriat cu foști
reprezentanți ai salariaților în calitate de „accompagnateurs
sociaux” (asistenți sociali), care îi vor încuraja pe lucrători
să se înregistreze pentru a beneficia de măsuri și îi vor ajuta
să parcurgă procedurile administrative. Pentru a facilita contactele
între lucrători, serviciile sunt oferite în comun tuturor persoanelor
disponibilizate, în locuri special prevăzute. Serviciile includ trei
tipuri de activități: (i) informare colectivă cu privire la
tehnicile de căutare a unui loc de muncă (redactarea CV-ului și
a scrisorii de intenție, utilizarea resurselor disponibile pe internet
etc.), explicații legate de reglementările de pe piața muncii
(plasarea personalului disponibilizat, șomaj, contracte de muncă,
pensii), informare cu privire la discriminare, prezentarea diferitelor
ocupații și sectoare cu potențial etc.; (ii) întrevederi
individuale cu un consultant FOREM (evaluarea competențelor, planuri de
carieră, orientare în materie de formare profesională etc.); (iii)
acces deschis și gratuit la instrumente de căutare a unui loc de
muncă (echipamente IT cu conexiune internet, telefon, documentație de
specialitate etc.). De această măsură vor beneficia toți
cei 257 de lucrători vizați, pe o durată maximă de 24 luni.
–              
Stimularea căutării unui loc de
muncă: FOREM va organiza activități
specifice pentru a-i ajuta pe lucrători să caute un loc de muncă
și să depășească dificultățile care apar în
cursul procesului de reconversie. Printre aceste acțiuni se
numără reuniuni cu participarea lucrătorilor
disponibilizați și a potențialilor angajatori (corelarea dintre
cerere și ofertă), vizite la întreprinderi, întâlniri cu persoanele
care se ocupă de recrutări în vederea pregătirii pentru
interviurile de angajare și schimburi de experiență cu alți
lucrători care s-au recalificat sau și-au găsit un nou loc de
muncă după o disponibilizare colectivă. Această
măsură ar putea fi pusă la dispoziția tuturor celor 257 de
lucrători vizați (pe bază de voluntariat, în funcție de
nevoile individuale).
–              
Căutarea activă a unui loc de
muncă: echipa SGD este compusă din profesioniști
experimentați din domeniul resurselor umane din grupul Saint-Gobain care
au o bună cunoaștere a pieței locale a muncii și a altor
întreprinderi din zonă. SGD va oferi un pachet de servicii de plasare a
personalului disponibilizat. Primul pas va fi organizarea unor întrevederi
individuale cu fiecare dintre cei 257 de lucrători vizați, pentru a
identifica așteptările și competențele lor și tipul de
loc de muncă pe care aceștia îl caută. Pe baza acestor
întrevederi, SGD va întocmi o listă de profiluri în funcție de
statutul locului de muncă, competențe, restricții geografice,
ocupație și calificări. SGD va căuta locuri de muncă
în regiune și va identifica angajatorii potențiali, pe care îi va
contacta ulterior pentru a le prezenta activitățile de plasare a
personalului disponibilizat și a identifica ofertele de locuri de muncă
și măsurile de sprijin posibile (de exemplu, formare
suplimentară). SGD va fi apoi în măsură să coreleze
locurile de muncă vacante cu candidații potențiali din lista de
lucrători și să trimită angajatorului potențial o listă
cu candidații propuși. Angajatorul potențial va cere SGD
CV-urile candidaților care îl interesează. Angajatorul potențial
va contacta apoi candidatul sau candidații pentru a începe procesul de
recrutare (cu follow-up din partea SGD). În cazul în care unui lucrător i
se oferă un loc de muncă, SGD va oferi sprijin pentru îndeplinirea
procedurilor administrative și pentru activitățile de formare
suplimentare, dacă este necesar. În cazul în care un lucrător este
respins, SGD va evalua împreună cu acesta factorii care au condus la
alegerea angajatorului și îl va ajuta pe lucrătorul respectiv să
se pregătească pentru ofertele viitoare de locuri de muncă. Vor
exista reuniuni lunare între SGD și FOREM prin intermediul unui comitet de
legătură, pentru a garanta faptul că informațiile privind
lucrătorii sunt actualizate și că toți candidații
propuși dețin competențele pe care le caută angajatorii
potențiali.
(2)         
Formare și recalificare profesională:
–              
Formare integrată:
o serie de cursuri de formare profesională ar putea fi puse la
dispoziția tuturor celor 257 de lucrători vizați (în funcție
de tipul de curs) fie de către FOREM, fie de către centrele de
competențe sau de IFAPME[18].
Ca un prim pas, personalul FOREM îi va ajuta pe participanți să
își stabilească obiectivele profesionale și îi va ghida spre
unul dintre cele trei tipuri de module de formare profesională.
Lucrătorii care ar dori să se recalifice pentru o ocupație
similară cu cea pe care o aveau la SGS Benelux ar putea să urmeze un
modul specific sau de specializare (40 de ore), pentru a-și adapta
competențele și a le aduce la zi (de exemplu, operator motostivuitor,
tehnici de sudare, competențe IT), sau ar putea să participe la un
curs suplimentar pentru obținerea de noi calificări (320 de ore),
care le-ar permite să își caute locuri de muncă în cadrul altor
ocupații din sectorul industrial. Pentru recalificare într-un sector de
activitate complet diferit, lucrătorii ar putea să urmeze un curs de
formare profesională (în medie 960 de ore) pentru a dobândi
competențele necesare pentru ocupația respectivă. La
sfârșitul fiecărui modul de formare profesională, noile
competențe pot fi evaluate și documentate. În funcție de tipul
de program și de domeniul de competență, participanții vor
primi un certificat de competențe oficial, un certificat de
prezență (în cazul competențelor sau ocupațiilor pentru
care nu există certificare oficială) sau o validare a
competențelor (pentru aptitudinile și competențele dobândite în
afara sistemului oficial de cursuri de formare). Procedura oficială de
certificare a competențelor constă în teste de evaluare care conduc
la acordarea unui „certificat de competențe dobândite prin formare
profesională” (Certificat des Compétences Acquises en Formation – CECAF).
Validarea competențelor se realizează prin teste de evaluare care
conduc la acordarea așa-numitelor titres de compétences.
–              
Formare specifică:
În cazul în care un lucrător este nevoit să dobândească
aptitudini specifice pentru un loc de muncă (de exemplu, comanda unei
mașini-unelte, programe informatice, specializare profesională etc.),
iar această formare nu este oferită de FOREM, de centrele de
competențe sau de IFAPME, SGD va acoperi costurile acestor
activități, care vor include sesiuni de formare prin intermediul
sistemului de ucenicie (compagnonnage), stagii în întreprinderi, formare
tehnică, formare lingvistică etc. Se estimează că la
această măsură vor participa 200 de persoane.
–              
Transfer de experiență: Lucrătorii cu experiență își pot dezvolta
competențele și cunoștințele devenind profesori sau
formatori în cadrul învățământului tehnic. FOREM și federațiile
din diferitele ramuri ale învățământului tehnic vor pregăti
un modul specific de informare și inițiere pentru a-i încuraja pe
anumiți lucrători să urmeze cursuri de formare pentru a deveni
formatori. Modulul va include furnizarea de informații specifice și
asistență tehnică, reuniuni cu profesioniști din domeniu
și vizite la fața locului. El va dura opt săptămâni și
va viza aproximativ 10 lucrători.
(3)         
Promovarea spiritului antreprenorial:
–              
Sprijin pentru înființarea de întreprinderi: lucrătorii care intenționează să își
înființeze propria lor întreprindere vor primi îndrumări și
sprijin din partea unui consilier specializat din cadrul FOREM. Acest sprijin
include două activități principale: (i) sesiuni de informare
colectivă în scopul sensibilizării cu privire la
posibilitățile de înființare a unei întreprinderi și al
furnizării de informații referitoare la aspectele juridice și la
măsurile de susținere a înființării de întreprinderi; (ii)
întrevederi individuale cu lucrătorii interesați în scopul
evaluării proiectelor acestora și pentru a-i pune în contact cu
organizații care susțin întreprinderile și cu furnizori de
servicii. Consilierul va colabora îndeaproape cu unitățile de
reconversie pentru a-i ajuta pe lucrători să își realizeze
proiectele de afaceri. Se așteaptă ca aproximativ 60 de
lucrători să participe la sesiunile de informare și aproximativ
20 la întrevederi și la activitățile de follow-up. 
–              
Sprijin pentru desfășurarea de
activități independente: Pentru
lucrătorii care nu ar fi eligibili pentru sprijin în cadrul programului
„Airbag” destinat lucrătorilor care desfășoară
activități independente[19],
SGD va furniza un sprijin suplimentar sub forma unor recomandări din
partea experților pentru evaluarea fezabilității fiecărui
proiect de creare a unei întreprinderi și obținerea
finanțării necesare, inclusiv negocierea unor împrumuturi în
condiții favorabile. Aproximativ cinci lucrători ar urma să
beneficieze de această măsură. O sumă de aproximativ
10 000 EUR per proiect este înscrisă în buget.
–              
Sprijin pentru proiecte colective: lucrătorii care ar putea avea în vedere înființarea unei
„întreprinderi sociale” împreună, ca grup, vor beneficia de orientare
și asistență din partea unor consultanți specializați
(selecționați în urma unei cereri de propuneri) și din partea
unității de reconversie. Acest sprijin include sesiuni de informare
și de sensibilizare cu privire la crearea unei întreprinderi și la
dezvoltarea unor competențe de bază în domeniul managementului, precum
și consiliere privind înființarea întreprinderii (de exemplu,
elaborarea unui plan de afaceri, a statutului, marketing etc.). Se pot acorda
granturi pentru finanțarea costurilor aferente demarării unor astfel
de proiecte de afaceri. Lucrătorii trebuie să depună o cerere în
care să descrie proiectul (de exemplu, competențele și
experiența lucrătorilor, studiu de fezabilitate, analiză
financiară, potențial de piață, perspective de
creștere economică, beneficii socioeconomice etc.). Comitetul de
sprijin al unității de reconversie, care reunește
reprezentanți ai angajatorilor, ai sindicatelor și ai FOREM,
evaluează cererile și decide să atribuie sau nu finanțarea.
Fiecare lucrător care participă la proiect poate primi un grant în
valoare de 5 000 EUR (fondurile fiind reunite pentru toți
lucrătorii care participă). Granturile pot fi utilizate pentru
achiziționarea de echipamente sau mărfuri, pentru publicitate,
servicii de consultanță, activități de formare etc.
Consultanții vor administra granturile și vor transmite către
FOREM rapoarte privind cheltuielile efectuate (facturi și documente
justificative). Se estimează că de această măsură vor
beneficia aproximativ 30 de lucrători și că se vor acorda cinci
granturi.
(4)         
Indemnizații:
–              
Indemnizația de reinstalare: În cazul în care unui lucrător i se oferă un nou loc de
muncă (prin intermediul echipei de sprijin pentru căutarea unui loc
de muncă a SGS Benelux) care presupune ca lucrătorul să își
schimbe reședința, SGS Benelux îi poate oferi lucrătorului o
indemnizație de până la 5 000 EUR pentru a acoperi cheltuielile
de mutare. Indemnizația va fi plătită de SGD pe baza unei
facturi achitate pentru costurile reale suportate (rambursare). Această
măsură ar putea viza până la 20 de lucrători.
–              
Stimulente pentru angajare: În cazul în care unui lucrător i se oferă un nou loc de
muncă pe baza unui contract pe durată nedeterminată, SGD îi
poate oferi noului angajator o contribuție la costurile salariale ale
lucrătorului corespunzând unui salariu lunar al acelui lucrător.
Valoarea stimulentului pentru recrutare plătit angajatorului va fi
reprezentativă pentru costurile salariale efective ale angajatorului
(inclusiv impozitele și contribuțiile obligatorii la sistemul de
securitate socială)[20].
SGD și angajatorul vor semna un acord cu privire la stimulentul pentru
recrutare. Stimulentul pentru recrutare va fi plătit de SGD în momentul
semnării contractului de angajare, cu excepția cazului în care se
convine altfel cu noul angajator. Această măsură ar putea viza
aproximativ 100 de lucrători.
31.         Aceste măsuri constituie
măsuri active pe piața forței de muncă în cadrul
acțiunilor eligibile definite la articolul 3 din Regulamentul privind FEG.

32.         Costurile totale ale
măsurilor sunt estimate la 2 679 856 EUR, din care
2 578 379 EUR pentru servicii personalizate și
101 478 EUR pentru punerea în aplicare a FEG (3,8 % din
costurile totale). Contribuția financiară
totală solicitată din FEG este de 1 339 928 EUR
(50 % din totalul costurilor).
 Măsuri || Numărul estimat de lucrători vizați || Costul estimat per lucrător vizat (EUR)* || Costuri totale (FEG și cofinanțare națională) (EUR)* 
 Servicii personalizate: ||   ||   ||   
 (1) Asistență individuală pentru căutarea unui loc de muncă, servicii de gestionare a dosarelor și servicii generale de informare: ||   ||   ||   
 –    Reconversie (sprijin / orientare / integrare): || 257 || 2 263 || 581 556 
 –    Stimularea căutării unui loc de muncă || 257 || 175 || 45 000 
 –    Căutarea activă a unui loc de muncă || 257 || 2 482 || 637 860 
 (2) Formare și recalificare profesională: ||   ||   ||   
 –    Formare integrată || 257 || 1 293 || 332 263 
 –   Formare specifică || 200 || 1 500 || 300 000 
 –   Transfer de experiență || 10 || 300 || 3 000 
 (3) Promovarea spiritului antreprenorial: ||   ||   ||   
 –   Sprijin pentru înființarea de întreprinderi || 58 || 388 || 22 500 
 –   Sprijin pentru desfășurarea de activități independente || 5 || 10 240 || 51 200 
 –   Sprijin pentru proiecte colective || 30 || 1 833 || 55 000 
 (4) Indemnizații: ||   ||   ||   
 –    Indemnizația de reinstalare || 20 || 5 000 || 100 000 
 –    Stimulente pentru angajare || 100 || 4 500 || 450 000 
 Subtotal: || – || – || 2 578 379 
 Cheltuieli pentru punerea în aplicare a FEG: ||   ||   ||   
 1. Activități de pregătire || – || – || 30 000 
 2. Gestionare || – || – || 19 200 
 3. Informare și publicitate || – || – || 18 500 
 4. Activități de control || – || – || 33 778 
 Subtotal: || – || – || 101 478 
 Costuri totale: || – || – || 2 679 856 
 Contribuție din FEG (50 % din costurile totale) || – || – || 1 339 928 
 * Cifre rotunjite. 
33.         Autoritățile belgiene
au confirmat faptul că măsurile sunt complementare cu acțiunile
finanțate din fondurile structurale și că sunt instituite
mecanismele corespunzătoare pentru evitarea dublei finanțări.
Data la care serviciile personalizate
pentru lucrătorii vizați au început sau sunt prevăzute să
înceapă
34.         Autoritățile
belgiene au început furnizarea serviciilor personalizate către
lucrătorii vizați la 31 august 2013. Cheltuielile pentru aceste
măsuri sunt, prin urmare, eligibile pentru o contribuție
financiară din partea FEG de la data respectivă.
Procedurile de consultare a partenerilor
sociali
35.         Conducerea SGS Benelux și
sindicatele au încheiat un plan social în iulie 2013, în cadrul procedurii de
concediere colectivă. Planul social prevede măsurile convenite de
partenerii sociali implicați. După cum s-a menționat mai sus,
sindicatele și fostul angajator (SGS Benelux) sunt direct implicați
în gestionarea unității de reconversie și în punerea în aplicare
a anumitor măsuri.
36.         Autoritățile
belgiene au confirmat că cerințele înscrise în legislația
națională și în legislația UE privind concedierile
colective au fost respectate.
Informare cu privire la acțiunile
obligatorii în temeiul legislației naționale sau al contractelor
colective de muncă
37.         În temeiul legislației
federale belgiene[21],
societățile care efectuează disponibilizări colective
trebuie să furnizeze servicii de plasare a personalului disponibilizat în
beneficiul lucrătorilor afectați. Durata serviciilor de plasare a
personalului disponibilizat trebuie să fie de cel puțin 30 de ore pe
parcursul a trei luni pentru lucrătorii cu vârsta de sub 45 de ani și
de cel puțin 60 de ore pe o perioadă de șase luni pentru
lucrătorii în vârstă de 45 ani și peste. Toți lucrătorii
care nu au fost angajați pe baza unui contract temporar trebuie să
beneficieze de astfel de servicii de plasare a personalului disponibilizat, cu
excepția unor derogări specifice. Conform legislației valone[22], organizațiile
care îi reprezintă pe salariați pot solicita FOREM să
înființeze o unitate de reconversie care să ofere sprijin
lucrătorilor disponibilizați. Decizia de a înființa o unitate de
reconversie revine FOREM. Angajatorii și lucrătorii nu sunt
obligați să participe la acțiunile desfășurate de o
unitate de reconversie. Cu toate acestea, serviciile furnizate de
unitățile de reconversie pot fi considerate ca îndeplinind
obligațiile legale în ceea ce privește serviciile de plasare a
personalului disponibilizat.
38.         Autoritățile
belgiene au confirmat că:
–              
contribuția financiară din partea FEG nu
va înlocui măsurile care sunt în responsabilitatea întreprinderilor în
temeiul dreptului național sau al unor acorduri colective[23];
–              
măsurile oferă sprijin lucrătorilor
individuali și nu sunt utilizate pentru restructurarea întreprinderilor
sau a sectoarelor de activitate;
–              
măsurile nu vor primi sprijin financiar din
alte fonduri sau prin alte instrumente financiare ale Uniunii[24].
Sisteme de gestionare și control
39.         Cererea conține o
descriere detaliată a sistemelor de gestionare și control, care
specifică responsabilitățile organismelor implicate. Un comitet
director în care sunt reprezentate toate organizațiile implicate în
punerea în aplicare a măsurilor finanțate de FEG asigură
procesele generale de follow-up și coordonare. Contribuția
financiară din partea FEG va fi gestionată și controlată de
aceleași organisme ca pentru FSE. În cadrul Agenției FSE a
Federației Valonia-Bruxelles (fosta Comunitate Franceză din Belgia),
o entitate va acționa în calitate de autoritate de management, iar o
altă entitate distinctă din cadrul Agenției FSE va acționa
în calitate de autoritate de plată. Secretariatul General al
Federației Valonia-Bruxelles va acționa în calitate de autoritate de
certificare, iar FOREM în calitate de organism intermediar.
Finanțare
40.         Articolul 12 din Regulamentul
(UE, Euratom) nr. 1311/2013 al Consiliului de stabilire a cadrului financiar
multianual pentru perioada 2014-2020[25]
permite mobilizarea Fondului european de ajustare la globalizare (FEG) în
limita unui plafon anual de 150 de milioane EUR (la prețurile
din 2011) peste rubricile bugetare corespunzătoare din cadrul financiar.
41.         Având în vedere cuantumul
maxim al unei contribuții financiare care poate fi acordată din FEG,
precum și posibilitățile de realocare a creditelor, Comisia
propune mobilizarea FEG pentru suma totală a contribuției solicitate
(1 339 928 EUR), care reprezintă 50 % din costurile totale
ale măsurilor propuse.
42.         Decizia propusă de
mobilizare a FEG va fi adoptată în comun de Parlamentul European și
de Consiliu, în conformitate cu punctul 13 din Acordul interinstituțional
din 2 decembrie 2013 între Parlamentul European, Consiliu și Comisie
privind disciplina bugetară, cooperarea în chestiuni bugetare și buna
gestiune financiară[26].
43.         Comisia prezintă separat
o cerere de transfer în vederea înscrierii în bugetul pentru anul 2015 a
creditelor de angajament specifice, în conformitate cu punctul 13 din Acordul
interinstituțional din 2 decembrie 2013.
Sursa creditelor de plată
44.         Creditele alocate liniei
bugetare pentru FEG în bugetul 2015 se vor utiliza pentru a acoperi suma de
1 339 928 EUR.
Propunere de
DECIZIE A PARLAMENTULUI EUROPEAN ŞI
A CONSILIULUI
privind mobilizarea Fondului european de
ajustare la globalizare, în conformitate cu punctul 13 din Acordul
interinstituțional din 2 decembrie 2013 între Parlamentul European,
Consiliu și Comisie privind disciplina bugetară, cooperarea în
chestiuni bugetare și buna gestiune financiară
(cererea EGF/2013/011 BE/Saint-Gobain Sekurit din partea Belgiei)
PARLAMENTUL EUROPEAN ȘI CONSILIUL
UNIUNII EUROPENE,
având în vedere Tratatul privind
funcționarea Uniunii Europene,
având în vedere Regulamentul (CE) nr.
1927/2006 al Parlamentului European și al Consiliului din 20 decembrie
2006 privind crearea Fondului european de ajustare la globalizare[27], în special articolul
12 alineatul (3),
având în vedere Acordul
interinstituțional din 2 decembrie 2013 dintre Parlamentul European,
Consiliu și Comisie privind disciplina bugetară, cooperarea în
chestiuni bugetare și buna gestiune financiară[28], în special punctul
13,
având în vedere propunerea Comisiei Europene[29],
întrucât:
(1)       Fondul european de ajustare
la globalizare (FEG) a fost creat pentru a oferi sprijin suplimentar
lucrătorilor disponibilizați ca urmare a modificărilor
structurale majore intervenite în practicile comerciale internaționale
generate de globalizare și pentru a le oferi asistență în
reintegrarea pe piața muncii.
(2)       FEG nu
depășește o sumă anuală maximă de 150 de milioane
EUR (la prețurile din 2011), după cum se prevede la articolul 12 din
Regulamentul (UE, Euratom) nr. 1311/2013 al Consiliului de stabilire a cadrului
financiar multianual pentru perioada 2014-2020[30].
(3)       La 19 decembrie 2013, Belgia
a depus o cerere de mobilizare a FEG în ceea ce privește
disponibilizările din întreprinderea Saint-Gobain Sekurit Benelux SA, care
a fost completată cu informații suplimentare transmise până la 4
iulie 2014. Această cerere îndeplinește condițiile pentru
stabilirea contribuțiilor financiare prevăzute la articolul 10 din
Regulamentul (CE) nr. 1927/2006. Prin urmare, Comisia propune mobilizarea sumei
de 1 339 928 EUR.
(4)       În consecință, FEG
ar trebui mobilizat în vederea acordării unei contribuții financiare
ca răspuns la cererea depusă de Belgia,
ADOPTĂ PREZENTA DECIZIE:
Articolul 1
În cadrul bugetului general al Uniunii
Europene pentru exercițiul financiar 2015, se mobilizează Fondul
european de ajustare la globalizare (FEG) pentru alocarea sumei de
1 339 928 EUR, sub formă de credite de angajament și
credite de plată.
Articolul 2
Prezenta decizie se publică în Jurnalul
Oficial al Uniunii Europene.
Adoptată la Bruxelles,
Pentru Parlamentul European                       Pentru
Consiliu
Președintele                                                  Președintele
[1]               JO L 406, 30.12.2006, p. 1.
[2]               Sursa: Organizația Internațională a
Producătorilor de Autovehicule (OICA).
[3]               Rata de creștere anuală compusă.
[4]               Sursa: PwC AutoFacts. Înmatriculări de autoturisme
noi.
[5]               Sursa: Studiu Syndex, mai 2013.
[6]               Trakya Cam deține însă fabrici de sticlă
pentru autovehicule în Bulgaria și România.
[7]               Sursa: Studiu Syndex, mai 2013.
[8]               A se vedea baza de date FEG, disponibilă la adresa http://ec.europa.eu/social/main.jsp?catId=582&langId=ro.

[9]               A se vedea proiectele de propuneri ale Comisiei privind
cererile EGF/2007/001 FR/furnizori Peugeot [Decizia COM(2007) 415 final din
12.7.2007], EGF/2007/010 PT/Lisboa-Alentejo [Decizia COM(2009) 94 final din
20.2.2008], EGF/2008/002 ES/Delphi [Decizia COM(2008) 547 final din 9.9.2008],
EGF/2008/004 ES/Castilla y León / Aragón automoción [Decizia COM(2009) 150
final din 20.3.2009], EGF/2009/007 SE/Volvo și EGF/2009/009 AT/Steiermark
[Decizia COM(2009) 602 final din 27.10.2009], EGF/2009/013 DE/Karmann [Decizia
COM(2010) 7 final din 22.1.2010], EGF/2009/019 FR/Renault [Decizia COM(2011)
420 final din 11.7.2011], EGF/2010/002 ES/Cataluña automoción [Decizia
COM(2010) 453 final din 2.9.2010], EGF/2010/004 PL/Wielkopolskie Automotive
[Decizia COM(2010) 616 final din 29.10.2010], EGF/2010/031 BE/General Motors
Belgium [Decizia COM(2011) 212 final din 14.4.2011], EGF/2011/003 DE/Arnsberg
și Düsseldorf automotive [Decizia COM(2011) 447 final din 20.7.2011],
EGF/2011/005 PT/Norte-Centro Automotive [Decizia COM(2011) 664 final din
13.10.2011], EGF/2012/004 ES/Grupo Santana [Decizia COM(2014) 116 final din
5.3.2014], EGF/2012/005 SE/Saab [Decizia COM(2012) 622 final din 19.10.2012],
EGF/2013/006 PL/Fiat Auto Poland (cerere prezentată Comisiei la 23 iulie
2013), EGF/2013/012 BE/Ford Genk (cerere prezentată Comisiei la 23
decembrie 2013).
[10]             A se vedea cererea EGF/2013/012 BE/Ford Genk.
[11]             Grupe majore din clasificarea internațională
standard a ocupațiilor (ISCO-08).
[12]             Spre deosebire, de exemplu, de locurile de muncă
independente. 
[13]             Sursa: FOREM.
[14]             A se vedea punctul 29.
[15]             Centrele de competențe organizează
activități de formare, studii prospective și
activități de sensibilizare cu privire la diferite ocupații sau
sectoare. Ele sunt înființate printr-un parteneriat între regiunea
Valonia, FOREM, partenerii sociali din sectoarele vizate, centre de cercetare
și universități.
[16]             A se vedea punctul 29.
[17]             În cererea lor din 4 iulie 2014, autoritățile
belgiene au modificat bugetul unora dintre măsuri astfel încât să
corespundă stadiului lor actual de punere în aplicare. 
[18]             IFAPME (Institut wallon de Formation en Alternance et
des indépendants et Petites et Moyennes Entreprises) este un centru public
de formare profesională care oferă stagii sub formă de ucenicie
și cursuri specifice pentru managerii din IMM-uri.
[19]             Programul „Airbag” este gestionat de Regiunea valonă.
Acesta oferă finanțări nerambursabile pentru înființarea de
întreprinderi de până la 12 500 EUR pe o perioadă de doi
ani persoanelor care doresc să se lanseze într-o activitate independentă
cu normă întreagă.
[20]             Numărul de lucrători vizați și bugetul
pentru această măsură sunt estimate pe baza unei măsuri
similare efectuate de Saint-Gobain Franța, unde salariul mediu lunar era
de aproximativ 4 500 EUR.
[21]             Arrêté royal relatif à la gestion active des
restructurations du 9 mars 2006 (Belgisch Staatsblad / Moniteur Belge,
31.3.2006, éd. 2, p. 18309).
[22]             Décret de la Région wallonne relatif au plan
d’accompagnement des reconversions du 29 janvier 2004 (Belgisch
Staatsblad / Moniteur Belge, 10.3.2004, p. 13547).
[23]             Contribuția
financiară din partea FEG va permite autorităților belgiene
să extindă furnizarea serviciilor de plasare a personalului
disponibilizat dincolo de perioadele obligatorii și să ia măsuri
suplimentare. Pentru calcularea cheltuielilor alocate FEG, autoritățile
belgiene vor lua în considerare măsurile întreprinse în cursul perioadei
de valabilitate a obligației legale [este vorba numai de măsura
„Reconversie (sprijin / orientare / integrare)”]. Numărul de ore dedicate
serviciilor de plasare a personalului disponibilizat efectuate în timpul
perioadei obligatorii va fi scăzut din numărul total de ore dedicate
serviciilor de plasare a personalului disponibilizat de care va fi beneficiat
fiecare lucrător vizat.
[24]             În
cadrul axei 2.2 a programului operațional de convergență pentru
perioada 2008-2013, s-a acordat sprijin financiar din partea FSE pentru un
proiect (EnTrain – En Transition-Reconversion-Accompagnement) care viza
dezvoltarea de metode pedagogice pentru unitățile de reconversie.
[25]             JO L 347, 20.12.2013, p. 884.
[26]             JO C 373, 20.12.2013, p. 1.
[27]             JO L 406, 30.12.2006, p. 1.
[28]             JO C 373, 20.12.2013, p. 1.
[29]             JO C […], […], p. […].
[30]             JO L 347, 20.12.2013, p. 884.